Lai wa sai bat, March shata 8-10 ya laman, Myen hte Shanglawt ni simsa lam bawngban hkat ai hpe radio, TV, shi laika ni hta matut manoi mu lu, na lu, chye lu saga ai re. Ya ten na sat lawat gaw, Myen ni mahtang, hpyen luksuk n-gun, laknak n-gun myu magup hte anhte hpe dip gamyet roi rip dang sha nga ai ten rai nga ai. Jinghpaw Wunpawng sha ni chyawm gaw, tengman ai maga tsap let, Yehowa Karai Kasang hta sha shamyet shanat kamhpa nna, ninghkap gasat nga ai lam re.
Myen hte sa bawngban ai gaw, Karai Kasang karum la na hpe n kam ai myit a npawt re. Asan tsun ga nga yang, Satan gunglau hkrum ai lam re. Israela amyu sha ni hpe Egutu mung kaw na Mawshe woi shaw la na du sa yang, amyu sha ni law law wa Yehowa a atsam hpe n kam nna, Mawshe hpe dingbai dingna jaw lai wa sai re. Egutu mung na woi pru la lu ai hpang e mung, shawng lam de gaw, Nawnghkyeng hka pat taw nga; shingdu de gaw Hpara-u a hpyen leng ni shachyut nang wa yang, amyu sha ni law law wa Mawshe hpe mara shagun lai wa sai re.
Ya daini gaw, maga mi de simsa lam bawngban masu nna, maga mi de hpyen n-gun kaba hte htim ganaw tik tik rai nga ai hpe gwi du hkra mu chye nga sai re. Anhte n sum na ga ai. N hkrit n tsang kamsham ai myit hte gasat adawt ga. KIO hta lai nna anhte a hpa-awn shaje kaga n nga sai. Jinghpaw Wunpawng Mungdan hpe makawp maga na hta lai nna anhte a labau lit shaje kaga n nga sai. Yehowa Karai Kasang hta lai nna anhte a Madu shaje kaga n nga sai.
Mungkan ting chyam bra nga ai Jinghpaw Wunpawng sha ni yawng hte e, Myen wa gaw, anhte hpe myu shamyit masing hte gasat taw nga sai majaw, yawng nsen langai, manawng langai, myit mang shabawn langai, n-gun lagaw langai, myit hkrum ai lam langai, kamsham ai lam langai hta kahkyin gumdin saga law. Ngai hte n seng ai; ngai kaw n du ai nga nna n myit saga. Kadai mung kadai tinang hta rawng ai n-gun atsam ahkying aten, nyan hpaji, ja gumhpraw myu magup hte shang lawm daw jau saga. Karai Kasang Yehowa wa a padang dawnhkawn hpai let shawng de shanang sa saga law.
Dai re majaw, anhte a myit hkrum lam hpe lawu na ga baw masum hta maju jung shangang shakang da ga ngu saw lajin dat ai law.
1. Myen hte galoi mung bawngban ai lam n galaw na ga ai.
2. Yehowa Karai Kasang chyu sha anhte hpe karum lu ai Madu rai nga ai.
3. Anhte gaw awmdawm lu la ai shani du hkra gasat sa wa na ga ai.
Sumlut Naw
20/3/2012
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk